DECIZIA CONSILIULUI
din 22 martie 2007
privind încheierea unui acord sub forma unui schimb de scrisori care consemnează înțelegerea comună de reînnoire și modificare a Acordului privind cooperarea internațională privind activitățile de cercetare și dezvoltare în domeniul sistemelor de fabricație inteligente (IMS) între Comunitatea Europeană și Australia, Canada, țările AELS Norvegia și Elveția, Coreea, Japonia și Statele Unite ale Americii
(2008/148/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 170, coroborat cu articolul 300 alineatul (2) și alineatul (3) primul paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
Decizia nr. 1513/2002/CE a Parlamentului European și a Consiliului din 27 iunie 2002 privind cel de-al șaselea program-cadru al Comunității Europene pentru activități de cercetare, dezvoltare tehnologică și demonstrații, care contribuie la crearea Spațiului European de Cercetare și la inovare (2002-2006) (2) prevede cooperarea internațională în domeniul cercetării în materia fabricației.
(2)
Decizia nr. 1982/2006/CE a Parlamentului European și a Consiliului din 18 decembrie 2006 privind cel de-al șaptelea program-cadru Comunității Europene pentru activități de cercetare, dezvoltare tehnologică și demonstrații (2007-2013) (3) prevede continuitatea în cooperarea internațională.
(3)
A fost încheiat un acord prin schimburi de scrisori între Comunitate și Australia, Canada, țările AELS Norvegia și Elveția, Coreea, Japonia și Statele Unite ale Americii (4), care consemnează înțelegerea comună privind principiile cooperării internaționale în domeniul activităților de cercetare și dezvoltare în domeniul sistemelor de fabricație inteligente (denumit în continuare „Acordul IMS”). Acordul IMS a expirat în aprilie 2005. Întrucât intensificarea cercetării în domeniul sistemelor de fabricație inteligente pare să reprezinte o valoare suplimentară, Comisia a cerut un mandat de negociere pentru înnoirea Acordului IMS.
(4)
Prin Decizia din 29 noiembrie 2005, Consiliul a autorizat Comisia să negocieze în numele Comunității cu Australia, Canada, țările AELS Norvegia și Elveția, Coreea, Japonia și Statele Unite ale Americii reînnoirea și modificarea Acordului IMS.
(5)
Negocierile s-au desfășurat în conformitate cu mandatul de negociere, iar rezultatele sunt incluse în termenii de referință pentru activitățile de cooperare internațională în domeniul sistemelor de fabricație inteligente, care stabilesc cadrul pentru cooperare. Acești termeni de referință sunt anexați la un acord sub forma unui schimb de scrisori care consemnează înțelegerea comună de reînnoire și modificare a Acordului cu privire la cooperarea internațională privind activitățile de cercetare și dezvoltare în domeniul sistemelor de fabricație inteligente (IMS) între Comunitatea Europeană, Australia, Canada, țările AELS Norvegia și Elveția, Coreea, Japonia și Statele Unite ale Americii (denumite în continuare „Acordul sub forma unui schimb de scrisori”). Modificările proiectului anterior se referă la conducerea IMS și la operațiunile sale bugetare.
(6)
Termenii de referință privind IMS stipulează că funcția de președinte la conducerea IMS se exercită prin rotație între participanții la proiectul IMS. Pentru a îndeplini această obligație, se prevede găzduirea de către Comunitate a Secretariatului Interregional IMS în Europa.
(7)
Acordul sub forma unui schimb de scrisori ar trebui aprobat,
DECIDE:
Articolul 1
Acordul sub forma unui schimb de scrisori care consemnează înțelegerea comună de reînnoire și modificare a Acordului privind cooperarea internațională privind activitățile de cercetare și dezvoltare în domeniul sistemelor de fabricație inteligente (IMS) între Comunitatea Europeană și Australia, Canada, țările AELS Norvegia și Elveția, Coreea, Japonia și Statele Unite ale Americii este aprobat, prin prezenta decizie, în numele Comunității.
Textul acordului sub forma unui schimb de scrisori este anexat la prezenta decizie.
Articolul 2
Președintele Consiliului este împuternicit, prin prezenta decizie, să desemneze persoana îndreptățită să semneze acordul sub forma unui schimb de scrisori, pentru a obliga Comunitatea (5).
Adoptată la Bruxelles, 22 martie 2007.